Edward Cullen

Edward Cullen (celé meno Edward Anthony Masen Cullen) je fiktívna postava v Twilight ságe od autorky Stephenie Meyerovej. Je jednou z hlavných postáv v knihách Súmrak, Nov, Zatmenie, Úsvit a Polnočné slnko - znova povedané udalosti zo Súmraku z Edwardovej perspektívy. Takisto vystupuje v ich filmovom spracovaní Súmrak. Edward je telepatický upír, ktorý sa počas príbehu zamiluje, ožení a má dieťa s Bellou Swanovou, ľudskou tínedžerkou, ktorá sa taktiež rozhodla stať upírom. Vo filmovej verzii Twilight sága hrá Edwarda herec Robert Pattinson.

Objavil sa

Súmrak 

V Súmraku, Edward stretáva Bellu Swanovú, ľudské dievča, ktorej ako jedinej nedokáže čítať myšlienky a jej pach krvi je pre neho ohromne sladký. Jej krv je pre neho ako droga. Bojuje s rastúcou príťažlivosťou k nej, ale keď jej niekoľkokrát zachráni život, podľahne a zamiluje sa. Edward sa pred Bellou priznáva, že je upír. Hoci má fyzicky telo sedemnásťročného, narodil sa 20. júna 1901. Jeho adoptívny otec Carlisle Cullen ho premenil na upíra v roku 1918, aby ho zachránil pred smrťou na španielsku chrípku, ktorá bola vtom čase v Chicagu, Illinois. Carlisle sa mu snažil vštiepiť morálku, ktorú nemá väčšina upírov, a taktiež spôsob života, ktorého hlavným cieľom bolo odmietnutie ľudí ako potravy.

Avšak Edward neustále varuje Bellu, aby sa mu vyhýbala, lebo jej život bude v nebezpečenstve, ak sa s ním bude naďalej stretávať. Bellina láska a dôvera v Edwardovo obmedzenie ju prinúti ignorovať jeho varovania a to dokonca aj potom, ako sa stane cieľom upíra Jamesa. Na rozdiel od Cullenovcov, ktorí sú upíri "vegetariáni" (kŕmia sa len krvou zo zvierat), sa James pravidelne kŕmi na ľudoch. S pomocou svojej rodiny Edward dokáže Bellu ochrániť pred Jamesovými hrami, ale ostáva otázkou, ako jej zaistiť trvalú bezpečnosť.

Nov 

V Nove Edwardove obavy o Bellinu bezpečnosť vzrastú, keď si poreže prst a jeho brat Jasper na ňu takmer zaútočí. V snahe ochrániť ju Edward presvedčí Bellu, že ju už nemiluje. Odchádza z mesta so svojou rodinou a ju tam necháva so zlomeným srdcom. Pre Edwarda je ťažké žiť bez Belly. Dostáva sa do depresií s vyhliadkou na nekonečne dlhý a bezvýznamný život. Po tom, čo sa dozvie mylné informácie od svojej sestry Rosalie, že Bella spáchala samovraždu, sa snaží presvedčiť veľmi starú taliansku skupinu upírov Volturiovcov, aby ho zabili. Spolu s jeho sestrou Alice sa Bella ponáhľa do Talianska, aby zastavila Edwarda predtým, než ho Volturiovci zabijú.

Edward vysvetľuje, prečo odišiel, a ospravedlňuje sa Belle. Ona mu nakoniec úplne odpustí, a potom pokračujú vo svojom vzťahu, akoby Edward nikdy neodišiel, až na to, že Bella si v čase jeho neprítomnosti vytvorila silné puto k vlkolakovi Jacobovi Blackovi. Bella získava podporu Edwardovej rodiny v jej snahe stať sa upírom. Edward najprv túto myšlienku rázne odmieta, ale neskôr ju prijíma s tým, že Bellu premení sám, ak sa za neho najprv vydá.

Zatmenie 

V Zatmení, Bella prijíma Edwardovu žiadosť vydať sa za neho pod podmienkou, že sa s ňou bude milovať, kým je ešte človekom. Edward nakoniec povolí a prijme Bellinu podmienku s tým, že k tomu dôjde až po svadbe. Zápletka je riadená machináciami zo strany upírky Victorie, ktorá túži po pomste za smrť svojho druha Jamesa. Začína lov na Bellu a vytvára nových upírov, aby mohla vybudovať armádu. Vzniká nútené prímerie a spolupráca medzi klanom Cullenovcov a vlkodlačou skupinou, ktorej súčasťou je aj Jacob Black, Bellin priateľ, ktorý tam pre ňu bol, keď ju Edward opustil. Avšak prímerie je ohrozené, keď si Bella uvedomí, že Jacob pre ňu znamená viac, než si myslela. Nakoniec Edward prijíma to, že sa Bella stará o Jacoba, a úspešne ničí Victoriu. Bella priznáva, že Edward je najdôležitejšou osobou v jej živote. Edward povie Belle, že sa môžu pokúsiť milovať sa, keď si uvedomil, že strávila príliš veľa času snahou zavďačiť sa ostatným. Avšak ona odmietne jeho ponuku a súhlasí s tým robiť veci tak, ako Edward spočiatku chcel: manželstvo, milovanie, a potom premena na upíra.

Úsvit 

V Úsvite majú Edward a Bella svadbu. Bella na svadobnej ceste otehotnie a plod, ktorý je napoly človek a napoly upír, rýchlo rastie a má zlý vplyv na jej zdravie. Edward sa ju snaží prinútiť, aby išla na potrat a zachránila si tak vlastný život. Ale Bella cíti k svojmu nenarodenému dieťaťu silné puto a trvá na pôrode. Edward začne cítiť lásku k dieťaťu potom, čo počuje jeho myšlienky, a zistí, že ju dieťa miluje. Bella takmer zomrie pri pôrode, kde je potrebný cisársky rez, ale Edward privedie svoju dcéru Renesmee na svet a potom vstrekne Belle do srdca svoj jed. Jej zranenia sa začnú hojiť a mení sa na nesmrteľného upíra.

Potom, čo si upír menom Irina pomýli Renesmee s nesmrteľným upírím dieťaťom (tvor zakázaný v upírom svete), prichádzajú Volturiovci, aby Cullenovcov zničili. Edward stojí s Bellou a ich spojencami pred Volturiovcami, aby ich presvedčili, že Renesmee nie je upírske dieťa, a jej existencia nepredstavuje žiadnu hrozbu. Hneď ako Volturiovci odídu, Edward a Bella žijú svoj pokojný život v mieri so svojou dcérou.

Charakteristika

Fyzický vzhlad 
Ako všetci upíri v Twilight ságe, aj Edward je popisovaný ako neskutočne krásny, pretože musí byť pre svoju obeť príťažlivý, aby sa mu ešte jednoduchšie lovilo. V rôznych častiach príbehu je prirovnávaný k mýtickému gréckemu bohu Adonisovi. Jeho pleť je "ako mramor" - velmi bledá, ľadovo chladná a blyští sa na slnečnom svetle. Jeho tvár je popisovaná ako dokonalá a hranatá - velké lícne kosti, silné čeľuste, rovný nos a plné pery. Jeho vlasy, ktoré sú vždy neupravené, majú nezvyčajný bronzový odtieň, ktorý zdedil po jeho biologickej matke. Jeho kedysi zelené oči sú teraz popisované ako topás alebo med. Ich vzhľad sa mení v prípade, že je príliš dlho bez potravy: jeho oči stmavnú, sú skoro celé čierne a pod nimi sa objavia fialové modriny. Edward má štíhle, ale svalnaté telo.

Upírie schopnosti a osobný záujem 
Takisto ako všetci upíri v "Twilight" ságe, aj Edward má nadľudskú vytrvalosť, silu, obratnosť, zmysly a mentalitu. Je tiež veľmi rýchly, má liečiaci faktor, nočné videnie a vie čítať myšlienky.

Externé odkazy 
Oficiálne stránky Stephenie Meyerovej
Oficiálne stránky Twilight ságy
Oficiálne stránky filmu Twilight

Twilight sága
Fiktívni vrahovia
Fiktívni študenti